《宫亭湖》
宋代·黄庭坚

左手作圆右手方，世人机敏便可尔。
一风分送南北舟，斟酌鬼可宜有此。
江津留语同济僧，他日求我于宫亭。
吁嗟人盖自有口，独为栾公不举酒。
栾公千岁湖冥冥，白茅缩酒巫送迎。
朱轓皂盖来托宿，不听灵君专此屋。
雄鸭去随鸥鸟飞，老巫莫歌望翁归。
贝阙珠宫开水府，雨栋风帘岂来处。
平生来往湖上舟，一官四十已包羞。
灵君如愿傥可乞，收此桑榆老故丘。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。